Oorlewing | Dion se gedagtes
Ten spyte van wat mense dalk verkeerdelik mag aflei uit my praatjies oor die jaar 2012 en-so-meer, is ek nog nie vas oortuig (met byvoorbeeld harde bewyse) dat daar wel een-of-ander wêreldramp of 'n ystydperk in ons nabye toekoms is nie. Niemand kan op hierdie stadium van die wedren sulke bewerings maak of het enige reg om mense op te sweep deur sulke bewerings te maak nie. Ek "voel" wel dat verskeie faktore – ons land se politiek, ons regering se gereedheidsvlak op rampbestuur en ons infrastruktuur, stremminge tussen buitelande, rammelinge vanaf die aarde self en wetenskaplike ontdekkings en bespiegelinge – daarop SINSPEEL dat een-of-ander gebeurtenis DALK op 'n ONBEPAALDE tyd MAG plaasvind. Ek weet, daar is 'n baie groot "miskien" in daardie hele stelling. Ek weet wel ook – en het al self gesien – hoe daar mense is wat bedwelmd dwaal in die stof nadat iets plaasgevind het, en dat daar ander is wat oorlewe en iets konstruktiefs kan doen. Ek hoop om in die tweede kategorie geplaas te word deur myself in te lig oor wat in die wetenskaplike wêreld op hierdie bolletjie grond van ons aangaan, sowel as eksterne invloede, en my en my gesin so selfvoorsienend as moontlik te maak INDIEN iets onverwags sou gebeur. Enige goeie plan het 'n "contingency". Ek sien die hele lewe en my interaksie daarin met dinge en mense as die plan, en my gereedheid om selfvoorsienend te wees indien 'n bobbejaan-spanner in die ratte gegooi sou word as die "contingency". Kyk ook so daarna – buiten jouself dinge leer wat handig tepas mag kom, kan jy met meeste oorlewings- en selfvoorsieningswenke jouself 'n hele sakkie vol geld bespaar!
Hier gaan ek dus onder verskeie bladsye uiteensit wat ek sover geleer het oor rampe wat ons dalk mag tref, dan kan mense dus hulle eie gevolgtrekkings mak. Ek sal niks advokeer nie. Ander bladsye gaan draai om wenke om meer selfvoorsienend te raak. So mettertyd sal ek meer byvoeg. Julle bydraes sal heelhartig verwelkom word – ek weet mos nie als nie!